CELEX: 32010D0586
Language: lt
Date: 1285804800000
Title: 2010/586/ES: 2010 m. rugsėjo 30 d. Komisijos sprendimas dėl nemokamai išdalyti ar naudotis asmenims, nukentėjusiems per 2010 m. gegužės mėn. Lenkijoje įvykusį potvynį, skirtų prekių importo be muito (pranešta dokumentu Nr. C(2010) 6624)

1.10.2010   
            
            
               LT
            
            
               Europos Sąjungos oficialusis leidinys
            
            
               L 259/19
            
         KOMISIJOS SPRENDIMAS
   2010 m. rugsėjo 30 d.
   dėl nemokamai išdalyti ar naudotis asmenims, nukentėjusiems per 2010 m. gegužės mėn. Lenkijoje įvykusį potvynį, skirtų prekių importo be muito
   (pranešta dokumentu Nr. C(2010) 6624)
   (Tekstas autentiškas tik lenkų kalba)
   (2010/586/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 16 d. Tarybos reglamentą (EB) Nr. 1186/2009, nustatantį Bendrijos atleidimo nuo muitų sistemą (1), ypač į jo 76 straipsnį,
   atsižvelgdama į 2010 m. birželio 2 d. Lenkijos Vyriausybės prašymą dėl nemokamai naudotis asmenims, nukentėjusiems per 2010 m. gegužės mėn. Lenkijoje įvykusį potvynį, skirtų prekių importo be muito,
   kadangi:
   
               (1)
            
            
               Potvynis yra nelaimė, kaip nurodyta Reglamento (EB) Nr. 1186/2009 XVII skyriaus C antraštinėje dalyje, todėl tikslinga leisti importuoti be muito minėto Reglamento (EB) Nr. 1186/2009 74–80 straipsnių reikalavimus atitinkančias prekes.
            
         
               (2)
            
            
               Siekiant tinkamai informuoti Komisiją apie prekių, importuotų be muito, naudojimą, Lenkijos Vyriausybė turi pranešti apie priemones, kurių imtasi, kad šios be muito importuotos prekės nebūtų naudojamos kitokiai nei nustatyta paskirčiai.
            
         
               (3)
            
            
               Komisijai taip pat turėtų būti pranešama apie importo mastą ir pobūdį.
            
         
               (4)
            
            
               Su kitomis valstybėmis narėmis buvo konsultuotasi kaip nurodyta Reglamento (EB) Nr. 1186/2009 76 straipsnyje,
            
         PRIĖMĖ ŠĮ SPRENDIMĄ:
   1 straipsnis
   1.   Prekės, kurias išleidimui į laisvą apyvartą importavo valstybinės institucijos arba Lenkijos kompetentingų institucijų patvirtintos organizacijos, kad galėtų nemokamai išdalyti asmenims, nukentėjusiems per 2010 m. gegužės mėn. Lenkijoje įvykusį potvynį arba suteikti galimybę nemokamai jomis naudotis, bet kurios lieka tokių organizacijų nuosavybė, yra atleidžiamos nuo importo muitų, apibrėžtų Reglamento (EB) Nr. 1186/2009 2 straipsnio 1 dalies a punkte.
   2.   Prekės, kurias išleidimui į laisvą apyvartą importavo pagalbos tarnybos, kad vykdydamos veiklą galėtų patenkinti savo poreikius, taip pat atleidžiamos nuo muitų.
   2 straipsnis
   Lenkijos Vyriausybė ne vėliau kaip 2010 m. gruodžio 31 d. pateikia Komisijai patvirtintų 1 straipsnio 1 dalyje minėtų organizacijų sąrašą.
   3 straipsnis
   Lenkijos Vyriausybė ne vėliau kaip 2010 m. gruodžio 31 d. pateikia Komisijai visą informaciją apie įvairių pagal 1 straipsnį be muito importuotų prekių pobūdį ir kiekį, suskirstydama produktus į plataus pobūdžio kategorijas.
   4 straipsnis
   Lenkijos Vyriausybė ne vėliau kaip 2010 m. gruodžio 31 d. praneša Komisijai apie priemones, kurių ji imasi siekdama užtikrinti, kad būtų laikomasi Reglamento (EB) Nr. 1186/2009 78, 79 ir 80 straipsnių.
   5 straipsnis
   Šio sprendimo 1 straipsnis taikomas prekėms, kurios importuotos 2010 m. gegužės 1 d. ar vėliau, bet ne vėliau kaip 2010 m. lapkričio 30 d.
   6 straipsnis
   Šis sprendimas skirtas Lenkijos Respublikai.
   
      Priimta Briuselyje 2010 m. rugsėjo 30 d.
      
         
            Komisijos vardu
         
         Algirdas ŠEMETA
         
            Komisijos narys
         
      
   
   
      (1)  OL L 324, 2009 12 10, p. 23.